Fetus in mieliesak op ashoop gestortArgieffoto Die Vrystaatse polisie het ŉ beroep op die publiek gedoen om na vore te kom met inligting nadat ŉ fetus in ŉ mieliesak in Botshabelo, oos van Bloemfontein, gevind is. Sers. Martin Xuma, polisiewoordvoerder, het gesê die fetus is Vrydag omstreeks 10:00 op ŉ vullishoop in Botshabelo, Seksie K, gevind. “ŉ Omstander het op die fetus afgekom en die polisie in kennis gestel. Die polisie het die fetus in ŉ kombers toegedraai in ŉ mieliesak gevind,” het Xuma gesê. Die Boithuso-polisie ondersoek ŉ saak van verberging van geboorte. Niemand is nog in verband met die saak in hegtenis geneem nie. Mense met inligting oor wie moontlik die ma kan wees, word versoek om konst. Moloko Kitime by 082 339 9221 of 051 535 9221 te bel.